Et cypriotisk tankskib sejlede natten til onsdag på grund ved Læsø. Skibets kaptajn er sigtet for at have sejlet i beruset tilstand.

Et tankskib stødte natten til onsdag på grund ved Læsø. Skibets russiske kaptajn er anholdt for at have sejlet i beruset tilstand og bliver nu afhørt af politiet. Søværnets Operative Kommando alarmerede klokken 01.47 politiet om, at et skib var sejlet på grund ved Læsø. Et par betjente blev sejlet ud til det grundstødte tankskib, og her fandt man kaptajnen. - Betjentene havde en mistanke om, at kaptajnen var påvirket af alkohol, og derfor blev han taget med på land for at få taget en blodprøve, siger vagtchef Michael Elkjær fra Nordjyllands Politi. Tankskibet, som sejlede under cypriotisk flag, var lastet med cement, som skulle sejles fra Aalborg til England. Skibet, som er 84 meter langt og 12 meter bredt, er endnu ikke blevet trukket fri. Det vil Søværnets Operative Kommando formentlig forsøge at gøre i samarbejdet med rederiet senere onsdag.